Okresná prokuratúra Brezno 
Boženy Němcovej 3, 977 31 Brezno 	

Sp. zn. : 1 Pv 256/14/6603	Brezno, 8.12.2014
EEČ : 2-46-124-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Brezno
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	v období od mesiaca jún 2009 doposiaľ, si neplnil riadne svoju povinnosť prispievať na výživu syna XXXXX, nar. XXXXX trvale bytom XXXXX, XXXXX, ktorá mu bola určená rozsudkom Okresného súdu v Brezne č.k. XXXXX zo dňa XXXXX, ktorý nadobudol právoplatnosť dňa XXXXX, na základe ktorého bol zaviazaný prispievať na jeho výživu sumou vo výške 66,38 € mesačne, vždy do 15. dňa v mesiaci vopred k rukám jeho matky XXXXX, nar. XXXXX, trvale bytom XXXXX, XXXXX, v dôsledku čoho jej za uvedené obdobie nezaplatil na výživnom sumu vo výške 2.661,46 €, ktorú však v dňoch 18.11.2014 a 01.12.2014 dvoma platbami vo výške 1.800,- € a 865,- € zaplatil,

	lebo zanikla trestnosť činu.

Odôvodnenie:
	Vyšetrovateľka OR PZ OKP XXXXX uznesením číslo XXXXX zo dňa 01.08.2014 vzniesla obvinenie XXXXX vo veci podozrenia z prečinu zanedbania povinnej výživy podľa § 207 ods. 1, ods. 3 písm. b) Tr. zák., ku ktorému malo dôjsť na tom skutkovom základe, že 

	v období od mesiaca jún 2009 doposiaľ, si neplnil riadne svoju povinnosť prispievať na výživu syna XXXXX, nar. XXXXX, trvale bytom XXXXX, XXXXX, ktorá mu bola určená rozsudkom Okresného súdu v Brezne č.k. XXXXX zo dňa XXXXX, ktorý nadobudol právoplatnosť dňa XXXXX, na základe ktorého bol zaviazaný prispievať na jeho výživu sumou vo výške 66,38 € mesačne, vždy do 15. dňa v mesiaci vopred k rukám jeho matky XXXXX, nar. XXXXX, trvale bytom XXXXX, XXXXX, v dôsledku čoho jej za uvedené obdobie nezaplatil na výživnom sumu vo výške 2.661,46 €. 
	   
	Obvinený XXXXX sa v prípravnom konaní po zákonnom poučení ku skutku, ktorý sa mu kládol za vinu, priznal, pričom dňa 11.08.2014 uviedol, že si je vedomý toho, že neplatil výživné na syna XXXXX, tak ako mu to určil súd a to z dôvodu, že nemal stabilnú prácu. Už zaplatil prvú splátku vo výške 500,- € na účet jeho bývalej manželky.  

	V priebehu skráteného vyšetrovania bola k veci vypočutá svedkyňa- poškodená XXXXX, ktorá uviedla, že XXXXX bol rozsudkom OS v Brezne sp. zn. XXXXX zo dňa XXXXX s právoplatnosťou od XXXXX zaviazaný prispievať na výživu syna Filipa k jej rukám vždy do 15. dňa v mesiaci sumou vo výške 66,38 € (vtedy 2.000,- Sk). Ku dňu jej výsluchu zo dňa 02.12.2014 jej bývalý manžel doplatil dňa 18.11.2014 sumu vo výške 1.8000,- € a dňa 01.12.2014 sumu vo výške 865,- €, čím si splnil vyživovaciu povinnosť voči synovi v celom rozsahu. Syn v dôsledku neplnenia vyživovacej povinnosti núdzou netrpel a teda ani neplatenie výživného na neho nemalo trvale nepriaznivé následky.

	Do vyšetrovacieho spisu boli zabezpečené aj doklady o tom, ktoré platby a kedy zaslal XXXXX XXXXX, pričom prevažná časť zaplateného výživného je aj zdokumentovaná prevodnými príkazmi na sumu vo výške 2.300,- €. Ako vyplýva z týchto listinných dôkazov XXXXX uhradil nezaplatené výživné v celom rozsahu do mesiaca december 2014 vrátane.

	Ďalej boli do vyšetrovacieho spisu zabezpečené ďalšie listinné dôkazy, a to rozsudok OS XXXXX č.k. XXXXX zo dňa XXXXX právoplatný XXXXX , zápisnica o trestnom oznámení XXXXX, kópie dokladov o platbách, správy ÚPSVaR XXXXX o tom, že XXXXX bol od 01.2008 do 30.11.2012 poberateľom dávky v hmotnej núdzi ale od 31.12.2008 nie je vedený v evidencii nezamestnaných, ďalej správa sociálnej poisťovne s prílohou k predchádzajúcim zamestnaniam XXXXX ako aj správa z OÚ XXXXX o tom, že nie je vedený v živnostenskom registri a potvrdenie o návšteve školy XXXXX, ktoré preukazujú zistený skutkový stav.

	Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu. 

	Podľa § 86 písm. a) Tr. zák. trestnosť trestného činu zanedbania povinnej výživy podľa § 207 Tr. zák. zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Vzhľadom k tomu, že zo strany obvineného XXXXX došlo k splneniu podmienok v zmysle § 86 písm. a) Tr. zák., bolo potrebné rozhodnúť tak, ako je uvedené vo výrokovej časti tohto uznesenia.    

Poučenie:
	Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Juraj Polakovič
prokurátor